ΓΡΑΠΤΗ ΕΡΩΤΗΣΗ E-0966/98

υποβολή: Nikitas Kaklamanis (UPE) προς την Επιτροπή

(30 Μαρτίου 1998)

Θέμα: Μικρομεσαίες τουριστικές επιχειρήσεις και Ευρώ

Το Ευρωπαϊκό Κοινοβούλιο ενέκρινε την έκθεση της κ. TORRES MARQUES (A4-0078/98) σχετικά με το Ευρώ και τον τουρισμό, κατά τη διάρκεια της Ολομέλειας του Μαρτίου 1998.

Όπως είναι γνωστό, οι μικρομεσαίες επιχειρήσεις αποτελούν τη "ραχοκοκκαλιά" του τουριστικού τομέα, ιδίως για τις νότιες χώρες της Ένωσης. Οι πιστώσεις για τον τουρισμό κρίνονται εντελώς ανεπαρκείς για την ανάπτυξη του τομέα, ενώ η προσαρμογή των μικρομεσαίων τουριστικών επιχειρήσεων στο Ευρώ απαιτεί πρόσθετους πόρους, τους οποίους οι παραπάνω επιχειρήσεις προφανώς δεν διαθέτουν.

Θα παρακαλούσα να πληροφορηθώ από την Ευρωπαϊκή Επιτροπή:

1. Προβλέπεται η υιοθέτηση ειδικών προγραμμάτων χρηματοδοτικής ανάπτυξης των μικρομεσαίων τουριστικών επιχειρήσεων, ώστε οι κλυδωνισμοί της καθιέρωσης του νέου νομίσματος να περιορισθούν κατά το δυνατόν;

2. Υπάρχει η δυνατότητα ενίσχυσης, μέσω π.χ. του Κοινοτικού Διαμεθοριακού Προγράμματος INTEREG ή άλλων πρωτοβουλιών, των τουριστικών επιχειρήσεων σε περιοχές γειτονικές της μελλοντικής "ΖΩΝΗΣ ΕΥΡΩ", οι οποίες αυτονόητα θα περιέλθουν σε ιδιαιτέρως δυσχερή θέση την επομένη της καθιέρωσης του Ενιαίου Νομίσματος;

Απάντηση του κ. de Silguy εξ ονόματος της Επιτροπής

(20 Μαΐου 1998)

Η Επιτροπή δίνει ιδιαίτερη σημασία στη κατάσταση των μικρών και μεσαίων επιχειρήσεων (ΜΜΕ) που αντιπροσωπεύουν ένα σημαντικό τμήμα του τομέα του τουρισμού. Για να διευκολυνθούν οι προετοιμασίες των ΜΜΕ, η Επιτροπή θα συνεχίσει να θέτει στη διάθεσή τους, ιδιαίτερα μέσω του δικτύου των euro info centres, τα κατάλληλα εργαλεία για τις ανάγκες τους. Ο σύλλογος για τη νομισματική ένωση της Ευρώπης έχει ήδη καταρτίσει, με την υποστήριξη της Επιτροπής, διάφορους οδηγούς που θα βοηθήσουν τις επιχειρήσεις και ειδικότερα τις ΜΜΕ να προετοιμαστούν για την εισαγωγή του ευρώ. Εξάλλου, η Επιτροπή έχει παραγγείλει μια μελέτη σχετικά με τις πρακτικές συνέπειες της μετάβασης στο ευρώ για τις ΜΜΕ, ιδιαίτερα του τομέα του τουρισμού, η οποία βρίσκεται στο στάδιο της εκπόνησης. Επιπλέον, η Επιτροπή δημιούργησε μια ομάδα εργασίας η οποία θα προετοιμάσει ένα σεμινάριο που θα πραγματοποιηθεί τον Οκτώβριο του 1998 με στόχο να εντοπίσει τους προσανατολισμούς και τις συγκεκριμένες λειτουργικές λύσεις για την εισαγωγή του ευρώ στις τουριστικές δραστηριότητες. Στο πλαίσιο αυτό, η Επιτροπή σκοπεύει να ξεκινήσει πιλοτικές δράσεις εισαγωγής του ευρώ στις τουριστικές δραστηριότητες το 1999.

Οι συστάσεις για τις πρακτικές πλευρές της εισαγωγής του ευρώ, που ενέκρινε πρόσφατα η Επιτροπή, περιέχουν επίσης ένα σκέλος για τις ΜΜΕ, λαμβανομένων υπόψη των ειδικών προβλημάτων τους όπως διαπιστώθηκαν από τη συμβουλευτική επιτροπή εμπειρογνωμόνων.

Η Επιτροπή δεν προβλέπει ειδικό πρόγραμμα χρηματοδότησης των τουριστικών ΜΜΕ στο πλαίσιο της εισαγωγής του ευρώ. Ωστόσο, πρέπει να υπενθυμιστεί η πρόταση απόφασης του Συμβουλίου για τα μέτρα χρηματοδοτικής στήριξης των καινοτόμων μικρών και μεσαίων επιχειρήσεων που δημιουργούν απασχόληση(1) στης οποίας τα κεφάλαια "joint Εuropean ventures" και "Μηχανισμός εγγύησης των ΜΜΕ" έχουν πρόσβαση και οι ΜΜΕ του τουριστικού τομέα.

Εξάλλου, οι ΜΜΕ του τουριστικού τομέα έχουν επίσης πρόσβαση στα μέτρα που προβλέπονται από το πολυετές πρόγραμμα ΜΜΕ (απόφαση του Συμβουλίου 97/15/ΕΚ της 9ης Δεκεμβρίου 1962)(2).

(1) Έγγραφο COM(98)26 τελικό.

(2) ΕΕ L 6, 10.1.1997.